CELEX: 32017R0488
Language: et
Date: 2017-03-21 00:00:00
Title: Nõukogu määrus (EL) 2017/488, 21. märts 2017, millega muudetakse määrust (EL) 2016/44 piiravate meetmete kohta seoses olukorraga Liibüas

22.3.2017   
            
            
               ET
            
            
               Euroopa Liidu Teataja
            
            
               L 76/1
            
         NÕUKOGU MÄÄRUS (EL) 2017/488,
   21. märts 2017,
   millega muudetakse määrust (EL) 2016/44 piiravate meetmete kohta seoses olukorraga Liibüas
   EUROOPA LIIDU NÕUKOGU,
   võttes arvesse Euroopa Liidu toimimise lepingut, eriti selle artiklit 215,
   võttes arvesse liidu välisasjade ja julgeolekupoliitika kõrge esindaja ning Euroopa Komisjoni ühist ettepanekut
   ning arvestades järgmist:
   
               (1)
            
            
               Nõukogu võttis 18. jaanuaril 2016 vastu määruse (EL) 2016/44, (1) millega selguse huvides konsolideeriti nõukogu määrus (EL) nr 204/2011 (2).
            
         
               (2)
            
            
               Määruse (EL) nr 204/2011 artikliga 16 anti nõukogule volitus muuta julgeolekunõukogu või sanktsioonide komitee otsuse järel nimetatud määruse VI lisa. Sellist punkti aga ei lisatud nõukogu määrusesse (EL) 2016/44.
            
         
               (3)
            
            
               Määrust (EL) 2016/44 tuleks seetõttu vastavalt muuta,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EL) 2016/44 artikkel 21 asendatakse järgmisega:
   
      „Artikkel 21
      1.   Kui julgeolekunõukogu või sanktsioonide komitee kannab füüsilise või juriidilise isiku, üksuse või asutuse loetellu, kannab nõukogu selle füüsilise või juriidilise isiku, üksuse või asutuse II või VI lisasse.
      2.   Kui nõukogu otsustab füüsilise või juriidilise isiku, üksuse või asutuse suhtes kohaldada artikli 6 lõikes 2 osutatud meetmeid, muudab ta vastavalt III lisa.
      3.   Nõukogu edastab oma otsuse, sealhulgas loetelusse kandmise põhjused lõigetes 1 ja 2 osutatud füüsilisele või juriidilisele isikule, üksusele või asutusele kas otse, juhul kui aadress on teada, või teatise avaldamise kaudu, ning annab asjaomasele füüsilisele või juriidilisele isikule, üksusele või asutusele võimaluse esitada oma märkused.
      4.   Kui esitatakse märkusi või uusi olulisi tõendeid, vaatab nõukogu oma otsuse läbi ning teavitab vastavalt lõikes 1 ja 2 osutatud asjaomast füüsilist või juriidilist isikut, üksust või asutust.
      5.   Kui julgeolekunõukogu või sanktsioonide komitee otsustab mõne füüsilise või juriidilise isiku, üksuse või asutuse loetelust välja arvata või muuta loetellu kantud füüsilise või juriidilise isiku, üksuse või asutuse andmeid, muudab nõukogu vastavalt II või VI lisa.
      6.   III lisas sisalduv loetelu vaadatakse vähemalt iga 12 kuu järel korrapäraselt läbi.“
   
   Artikkel 2
   Käesolev määrus jõustub järgmisel päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 21. märts 2017
      
         
            Nõukogu nimel
         
         
            eesistuja
         
         E. SCICLUNA
      
   
   
      (1)  Nõukogu 18. jaanuari 2016. aasta määrus (EL) 2016/44, mis käsitleb piiravaid meetmeid seoses olukorraga Liibüas ja millega tunnistatakse kehtetuks määrus (EL) nr 204/2011 (ELT L 12, 19.1.2016, lk 1).
   
      (2)  Nõukogu 2. märtsi 2011. aasta määrus (EL) nr 204/2011 piiravate meetmete kohta seoses olukorraga Liibüas (ELT L 58, 3.3.2011, lk 1).